РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/36-23

6. март 2023. године

Б е о г р а д

**З А П И С Н И К**

**ДЕВЕТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 23. ФЕБРУАРА 2023. ГОДИНЕ**

Седница је почела у 14,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Братимир Васиљевић, Милица Николић, Јован Палалић, Светозар Вујачић, Ђорђе Комленски, Андријана Васић, Дубравка Краљ, Јелена Милошевић, Миодраг Гавриловић и Данијела Несторовић.

Седници су присуствовали и: Милија Милетић, заменик члана Владимира Ђукановића, Дијана Радовић, заменик члана Владана Заграђанина и Ујвари Жумбор, заменик члана др Балинт Пастора.

Седници нису присуствовали чланови Одбора: Дејан Шулкић, мр Ненад Томашевић, Владимир Гајић, Борислав Новаковић, Момчило Вуксановић, проф. др Јелена Јеринић и проф. др Ђорђе Павићевић.

Седници је присуствовао и Владимир Винш, помоћник министра правде.

Пре утврђивања дневног реда председавајући је обавестио присутне да није било примедби у писаној форми на записник са шесте седнице Одбора, па је ставио на гласање, а чланови и заменици чланова Одбора су **већином гласова** усвојили Записник Шесте седнице одржане 25. децембра 2022. године.

Председник Одбора је ставио на гласање, a чланови и заменици чланова Одбора су **већином гласова** утврдили следећи

Д н е в н и р е д

1. Разматрање Предлога кандидата за избор директора Агенције за спречавање корупције, који је поднела министар правде (број 119-35/23 од 11. јануара 2023. године);

2. Утврђивање Предлога одлуке о престанку дужности судије Уставног суда, (захтев број 119-215/23 од 2. фебруара 2023. године).

**ПРВА ТАЧКА:** Разматрање Предлога кандидата за избор директора Агенције за спречавање корупције, који је поднела министар правде (број 119-35/23 од 11. јануара 2023. године).

Председник Одбора је отворио расправу у вези са овом тачком дневног реда у којој су учествовали: Владимир Винш, Миодраг Гавриловић, Владимир Ђукановић, Светозар Вујачић и Данијела Несторовић.

**Владимир Винш** je рекао да је јавни конкурс за избор директора Агенције за спречавање корупције оглашен у дневном листу „Политика“, 25. октобра 2022. године, а 26. октобра је јавни конкурс објављен у Службеном гласнику Републике Србије, као и на интенет страницама Министарства правде, Агенције за спречавање корупције и Правосудне академије.

Укратко је описао поступак који је спроводен ради избора кандидата за директора Агенције за спречавање корупције и нагласио да је Управни одбор Правосудне академије, као надлежан за спровођење јавног конкурса за избор директора Агенције за спречавање корупције према Закону о спречавању корупције је на седници одржаној 14. новембра 2022. године образовао две комисије за спровођење јавног конкурса и то: Комисију за избор директора и Жалбену комисију.

Истакао је да се на јавни конкурс пријавило шест учесника: Драган Сикимић, др Коста Сандић, Василија Броцић, Горан Јефтић, Дејан Дамјановић и Владимир Бабић, али да три од наведених учесника није приступило полагању теста, као битном услову за избор кандидата и то: Владимир Бабић, Василија Броцић и Горан Јефтић, док су остала три учесника приступила полагању теста.

Рекао је да је Правосудна академија 20. децембра 2022. године одржала два дела теста на коме су оцењени стручна оспособљеност, знање и вештине и интегритет учесника на јавном конкурсу, док је трећи део теста који се састоји из оцене програма рада директора Агенције за спречавање корупције спроведен 28. децембра 2022. године.

Указао је да су сви учесници који су приступили полагању теста освојили довољан број бодова да би били предложени за кандидата за директора Агенције за спречавање корупције.

Нагласио је да нико од учесника на јавном конкурсу није поднео приговор као правно средство против одлуке о постигнутим резултатима.

**Миодраг Гавриловић** је поставио питање да ли помоћник министра има информацију о разлозима због којих три кандидата није приступило тестирању, с обзиром да то није уобичајена ситуација.

Изнео је став да се на основу материјала који је достављен Одбору у вези са предложеним кандидатима и кратким описом спроведеног поступка за избор кандидата за директора Агенције за спречавање корупције може закључити да је улога Одбора само формалне природе, с обзиром да чланови Одбора нису у могућности да обаве разговор са кандидатима, како би се стекао јаснији утисак о кандидатима који треба да буду предложени Народној скупштини за избор дорелтора Агенције за спречавање корупције.

Упутио је сугестију председнику Одбора да се омогући члановима да свој посао обављају са пуном свешћу о важности посла који се ради у Одбору, а не да се седнице одржавају само како би била испуњена форма без стварне садржине и предложио да председник Одбора затражи да се омогући присуство сва три кандидата на пленарној седници на којој би се омогућило кандидатима да се у трајању од пет минута обрате народним посланицима и изнесу своје ставове, као и да се омогући да им се постављају додатна питања, како би била донета најбоља одлука лишена личног односа према кандидатима, с обзиром да се избором директора Агенције бира одређени програм по коме ће тај орган обављати законом прописане надлежности.

Упутио је молбу члановима Одбора да када се разматрају и коментаришу извештај или предлози које подноси Министарство, покушају да занемаре политичке програме својих странака и врше функцију члана Одбора професионално и непристрасно како би се обезбедила подела власти на законодавну и извршну.

**Владимир Ђукановић** је изнео начелну сагласност са изнетим ставом да Одбор често само формално учествује у поступцима избора функционера из свог делокруга, али да је такав поступак прописан законима, због чега није могуће обезбедити присуство кандидата на седници Народне скупштине.

**Владимир Винш** је истакао да је одредбама Закона прописано да кандидати презентују своје програме пред Комисијом за утврђивање листе кандидата, што је у надлежности Правосудне академије, те да према одредбама Пословника Народне скупштине није прописано да кандидати представљају своје програме ни пред Одбором ни пред пленумом, већ је предвиђено да представник предлагача, у конкретном случају, министар правде буде тај који ће дати уводно излагање и представити кандидате и цео конкурсни поступак.

Нагласио је да постоји снимак разговора који је Комисија обавила са кандидатима, који се налази на сајту Правосудне академије и „You Tube“ каналу Правосудне академије, а да је чак био директан пренос разговора који је Комисија обавила са кандидатима.

**Светозар Вујачић** је изразио сагласност са дискусијом Владимира Винша и председника Одбора, али је потврдио да је предлог господина Гавриловића оправдан, мада би у овом тренутку његова реализација била противна одредбама Закона и Пословника.

**Миодраг Гавриловић** је појаснио свој предлог и поново изразио мишљење да не би било незаконито уколико би се обезбедило присуство кандидата на седници Одбора или седници Народне скупштине.

**Данијела Несторовић** је указала на члан 89. Пословника и констатовала да на основу одредаба овог члана Пословник предвиђа могућност да кандидати учествују у раду на седници Народне скупштине, с обзиром да наведени члан прописује да у раду на седници Народне скупштине, поред народних посланика, учествују председник ичланови Владе, овлашћени представници других предлагача закона и директор Републичког секретаријата за законодавство, као и друга лица која председник Народне скупштине позове, те да на седници Народне скупштине могу, на позив председника Народне скупштине, да присуствујупредседници страних држава, председници и чланови страних влада, делегације представничких тела страних држава, представници међународних организација, шефови дипломатских мисија и други гости.

Рекла је да је председнику Народне скупштине од стране неких организација упућен захтев за измену дневног реда, као и захтев да кандидати буду позвани да присуствују седници Народне скупштине.

Председник Одбора је појаснио да кандидати могу да буду позвани да присуствују седници Народне скупштине, али да они немају могућност да се обрате народним посланицима.

Како се нико више није јавио за реч, председник Одбора је закључио расправу и предложио да Одбор констатује да је министар правде Предлог кандидата за избор директора Агенције за спречавање корупције утврдила, као овлашћени предлагач, у складу са чланом 13. став 1. Закона о спречавању корупције и чланом 203. став 1. Пословника, те да предложи Народној скупштини да размотри овај предлог којим су предложени: Дејан Дамњановић, Драган Сикимић и др Коста Сандић и донесе одлуку о избору директора Агенције за спречавање корупције.

Чланови и заменици чланова Одбора су **већином** гласова прихватили наведени предлог.

Председник Одбора је предложио да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **већином** гласова прихватили наведени предлог.

**ДРУГА ТАЧКА:** Утврђивање Предлога одлуке о престанку дужности судије Уставног суда, (захтев број 119-215/23 од 2. фебруара 2023. године).

Председник је обавестио присутне да су Високи савет судства и Државно веће тужилаца, као овлашћени предлагачи, у складу са чланом 174. став 3. Устава РС, поднели Народној скупштини захтев за одлучивање о престанку дужности судије Уставног суда Лидији Ђукић због испуњења законом прописаних услова за старосну пензију, дана 16. јуна 2023. године, након што су на заједничкој седници одржаној 30. јануара 2023. године, на основу члана 14. став 4. Закона о Уставном суду, донели Одлуку о покретању поступка за престанак дужности судије Уставног суда Лидији Ђукић.

Председник одбора је отворио расправу у вези са овом тачком дневног реда, па како се нико није јавио за реч, председник Одбора је закључио расправу и предложиода Одбор утврди Предлог одлуке о престанку дужности судије Уставног суда Лидији Ђукић, дана 16. јуна 2023. године, услед испуњавања законом прописаних услова за старосну пензију и упути га Народној скупштини на усвајање.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **већином** гласова прихватили наведени предлог.

Седница је завршена у 14,30 часова.

СЕКРЕТАР ПРЕДСЕДНИК

Сања Пецељ Владимир Ђукановић